ગ્રીષ્મા મારી સામે થોડુંક ખુલીને બોલવા લાગી અને મને કામ માટે ઓર્ડર પણ આપતી ! વચ્ચે વચ્ચે સ્મિત પણ આપતી અને ઘણીવાર ગુસ્સે પણ થતી. સાંજે છ વાગ્યે હું ઘરે જવા નીકળ્યો અને એ બોલી, “ગૌરવ…?” મેં કહ્યું, “હા” એણે વાત આગળ વધારતા કહ્યું, “જમીને જ જાને..!” હું ના પાડવા જતો હતો અને એ જોરથી બોલી, “મમ્મી, ગૌરવ રાત્રે અહીં જમીને જશે !” ગ્રીષ્માના મમ્મીએ કહ્યું, “સારું બેટા !” હું થોડો મૂંઝવણમાં તો હતો, પણ ખુશ હતો ! રાત્રે જમવા સમયે એણે મને પ્રેમથી જમાડયો અને સાથે ઘણીબધી વાતો પણ કરી ! હું ઉભો થયો અને ગ્રીષ્માના મમ્મીને કહ્યું, ” સારું આંટી હું નીકળું !” એમણે કહ્યું, “સારું બેટા, સંભાળીને જજે ..!” મેં કહ્યું, “હા ” હું રૂમમાંથી જેવો બહાર નીકળ્યો અને ફળિયામાં પહોંચ્યો ત્યારે પાછળથી અવાજ આવ્યો, “ગૌરવ…અગાસીએ હવા સારી આવે છે !” હું કંઈ ના બોલ્યો અને એ મારી સામે જોતી રહી…! મેં કહ્યું, ” સારું ચાલ ગુડ બાય” એ બોલી, “સવારે માર્કેટમાં શાકભાજી અને ભજીયાનો મસાલો લેવા જવાનું છે !”